
ПАГАДНЕННЕ
аб узаемным прызнанні дакументаў аб вучоных званнях
у дзяржавах – членах Еўразійскага эканамічнага саюза

Урад Рэспублікі Арменія, Урад Рэспублікі Беларусь, Урад Рэспублікі Казахстан, Кабінет Міністраў Кыргызскай Рэспублікі і Урад Расійскай Федэрацыі,
кіруючыся Дагаворам аб Еўразійскім эканамічным саюзе ад 29 мая 2014 года,
імкнучыся да ліквідацыі выключэнняў і абмежаванняў у сферы працоўнай міграцыі шляхам прызнання адпаведнасці дакументаў аб вучоных званнях, надаючы вялікае значэнне стварэнню спрыяльных умоў для забеспячэння доступу грамадзян дзяржаў – членаў Еўразійскага эканамічнага саюза (далей дзяржавы-члены) да прафесійнай дзейнасці,
улічваючы палажэнні Дэкларацыі аб далейшым развіцці інтэграцыйных працэсаў у рамках Еўразійскага эканамічнага саюза ад 6 снежня 2018 года,
пагадзіліся з наступным:
Артыкул 1
Асноўныя паняцці
Для мэт гэтага Пагаднення выкарыстоўваюцца паняцці, якія азначаюць наступнае:
«дакументы аб вучоных званнях» – дакументы аб вучоных званнях старшага навуковага супрацоўніка, дацэнта, асацыяванага прафесара (дацэнта), прафесара, выдадзеныя ў адпаведнасці з заканадаўствам дзяржаў-членаў кампетэнтнымі органамі;
«кампетэнтныя органы» – органы (арганізацыі) дзяржаў-членаў, якія ажыццяўляюць кіраванне ў сферы адукацыі і навукі, а таксама органы дзяржаўнага кіравання (улады), адукацыйныя арганізацыі (установы) вышэйшай і паслявузаўскай адукацыі, арганізацыі (установы) дадатковай прафесійнай адукацыі і навуковыя арганізацыі дзяржаў-членаў, якія ажыццяўляюць атэстацыю навуковых і навукова-педагагічных работнікаў вышэйшай кваліфікацыі ў выпадках, прадугледжаных заканадаўствам дзяржаў-членаў;
«прызнанне дакументаў аб вучоных званнях» – прызнаваная ў рамках працоўнай міграцыі ў адпаведнасці з гэтым Пагадненнем значнасць дакументаў аб вучоных званнях для ажыццяўлення іх уладальнікамі прафесійнай дзейнасці ў дзяржаве працаўладкавання ў адпаведнасці з прысвоенымі ім вучонымі званнямі;
«упаўнаважаныя арганізацыі» – арганізацыі дзяржаў-членаў, якія ажыццяўляюць функцыю інфармацыйнага забеспячэння прызнання дакументаў аб вучоных званнях.
Іншыя паняцці, якія выкарыстоўваюцца ў гэтым Пагадненні, прымяняюцца ў значэннях, вызначаных Дагаворам аб Еўразійскім эканамічным саюзе ад 29 мая 2014 года.
Артыкул 2 
Сфера прымянення
Гэта Пагадненне рэгулюе пытанні, звязаныя з узаемным прызнаннем у рамках працоўнай міграцыі дакументаў аб вучоных званнях для ажыццяўлення іх уладальнікамі прафесійнай дзейнасці ў дзяржаве працаўладкавання ў адпаведнасці з прысвоенымі ім вучонымі званнямі.
Палажэнні гэтага Пагаднення прымяняюцца таксама да дакументаў аб вучоных званнях, выдадзеных да ўступлення ў сілу гэтага Пагаднення, за выключэннем выпадкаў, калі пры правядзенні працэдуры прызнання дакумента аб вучоным званні ў дзяржаве працаўладкавання было прынята адмоўнае рашэнне па выніках экспертызы дакументаў уладальнікаў вучоных званняў.
З мэтай уліку адмоўных рашэнняў, прынятых пры правядзенні працэдуры прызнання дакументаў аб вучоных званнях, дзяржавы-члены рэалізуюць меры, якія забяспечваюць даступнасць адпаведнай інфармацыі.
Артыкул 3
Крытэрыі прысваення вучоных званняў
Крытэрыі прысваення вучоных званняў устанаўліваюцца заканадаўствам дзяржаў-членаў і ўключаюць у сябе ацэнку навуковай кваліфікацыі саіскальнікаў вучоных званняў, якія маюць дасягненні ў галіне навуковай, педагагічнай і іншай дзейнасці.
Артыкул 4
Асноўныя прынцыпы прызнання
Дзяржавы-члены прызнаюць неабходным выкананне наступных асноўных прынцыпаў, якія забяспечваюць адпаведнасць (супастаўнасць) і справядлівае прызнанне дакументаў аб вучоных званнях:
высокая публікацыйная актыўнасць саіскальнікаў вучоных званняў у рэцэнзаваных навуковых выданнях, у тым ліку ў выданнях, уключаных у міжнародныя базы даных і сістэмы цытавання;
процідзеянне фальсіфікацыі навуковых вынікаў, неправамерным запазычанням;
ажыццяўленне на момант прысваення вучонага звання навуковай і (або) навукова-педагагічнай дзейнасці ў адукацыйных арганізацыях вышэйшай адукацыі, дадатковай прафесійнай адукацыі і (або) навуковых арганізацыях;
наяўнасць ва ўладальніка вучонага звання прызнанай вучонай ступені, за выключэннем выпадкаў, устаноўленых заканадаўствам дзяржаў-членаў, датычных прысваення вучоных званняў у сферах мастацтва (культуры), абароны, нацыянальнай бяспекі, фізічнай культуры і спорту;
адкрытасць (публічнасць) працэдуры прысваення вучонага звання, за выключэннем вучоных званняў, якія прысвойваюцца ў сферах, што складаюць дзяржаўную тайну (дзяржаўныя сакрэты);
падтрыманне ўзроўню патрабаванняў да саіскальнікаў вучоных званняў, устаноўленых заканадаўствам дзяржаў-членаў у сферы атэстацыі навуковых і навукова-педагагічных работнікаў вышэйшай кваліфікацыі;
наяўнасць раней атрыманага вучонага звання (для вучонага звання прафесара), калі іншае не прадугледжана заканадаўствам дзяржавы-члена, дзе прысвоена прызнанае вучонае званне, у частцы дадатковых або больш высокіх патрабаванняў да навукова-педагагічнай дзейнасці;
супрацоўніцтва і інфармацыйнае ўзаемадзеянне па пытаннях прысваення вучоных званняў, а таксама пры распрацоўцы нацыянальных наменклатур навуковых спецыяльнасцей, спецыяльнасцей навуковых работнікаў, класіфікатараў навуковых кірункаў і зместу навуковых спецыяльнасцей (пры наяўнасці).
Артыкул 5
Прызнанне дакументаў аб вучоным званні дацэнта,
асацыяванага прафесара (дацэнта), старшага навуковага супрацоўніка
Дакументы аб вучоным званні дацэнта, асацыяванага прафесара (дацэнта), старшага навуковага супрацоўніка прызнаюцца адпаведнымі (супастаўнымі) у дзяржаве працаўладкавання без правядзення нацыянальных працэдур прызнання з улікам абзаца пятага артыкула 4 гэтага Пагаднення, за выключэннем выпадку, прадугледжанага артыкулам 8 гэтага Пагаднення.
Дакументы аб вучоным званні старшага навуковага супрацоўніка, якія прызнаюцца ў адпаведнасці з гэтым артыкулам, прымаюцца ў дзяржаве працаўладкавання з мэтай доступу іх уладальнікаў да навуковай дзейнасці, а таксама могуць быць выкарыстаны па рашэнні працадаўца для доступу да іншай прафесійнай дзейнасці.
Артыкул 6
Прызнанне дакументаў аб вучоным званні прафесара
Дакументы аб вучоным званні прафесара прызнаюцца адпаведнымі (супастаўнымі) у дзяржаве працаўладкавання без правядзення нацыянальных працэдур прызнання з улікам абзаца пятага артыкула 4 гэтага Пагаднення, за выключэннем выпадку, прадугледжанага артыкулам 8 гэтага Пагаднення.
Артыкул 7 
Наступствы прыняцця рашэння
аб пазбаўленні вучоных ступеняў і вучоных званняў
Калі ў дачыненні да ўладальніка вучонага звання прынята рашэнне аб пазбаўленні прызнанага вучонага звання ці аб пазбаўленні вучонай ступені, якая паслужыла падставай для прысваення прызнанага вучонага звання, то прававыя адносіны, якія ўзніклі з факта прызнання, могуць быць спынены з моманту, калі працадаўцу (заказчыку работ (паслуг)) у дзяржаве працаўладкавання стала вядома аб прынятым рашэнні па пытанні пазбаўлення вучонай ступені або вучонага звання.
Артыкул 8
Прымяненне нацыянальных працэдур прызнання 
дакументаў аб вучоных званнях
Нацыянальныя працэдуры прызнання дакументаў аб вучоных званнях могуць прымяняцца дзяржавамі-членамі ў адпаведнасці з заканадаўствам дзяржавы працаўладкавання ў выпадках, калі ўладальнікі такіх дакументаў прэтэндуюць на ўстаноўленыя ў дзяржаве працаўладкавання надбаўкі (даплаты) і (або) льготы за вучонае званне, якія выплачваюцца (прадастаўляюцца) за кошт сродкаў бюджэту дзяржавы працаўладкавання.
Артыкул 9
Выкананне неабходных патрабаванняў
Прадугледжанае гэтым Пагадненнем прызнанне дакументаў аб вучоных званнях ажыццяўляецца з улікам артыкула 4 гэтага Пагаднення і не вызваляе іх уладальнікаў ад абавязку адпавядаць кваліфікацыйным і іншым патрабаванням, якія прад’яўляюцца працадаўцам (заказчыкам работ (паслуг)) для ажыццяўлення прафесійнай дзейнасці ў адпаведнасці з заканадаўствам дзяржавы працаўладкавання.
Артыкул 10
Праверка арыгінальнасці і прадастаўленне звестак
З мэтай праверкі арыгінальнасці (верыфікацыі) дакументаў аб вучоных званнях, пацвярджэння выканання асноўных прынцыпаў прызнання, прадугледжаных артыкулам 4 гэтага Пагаднення, і адпаведнасці патрабаванням, прадугледжаным заканадаўствам дзяржаў-членаў да саіскальнікаў вучоных званняў, для ўліку прафесійнага ўзроўню ўладальнікаў вучоных званняў, а таксама з мэтай атрымання іншай неабходнай інфармацыі працадаўца (заказчык работ (паслуг)), зацікаўленыя органы дзяржаў-членаў і ўладальнік вучонага звання мае права накіроўваць запыты ў кампетэнтныя органы і ўпаўнаважаныя арганізацыі іншых дзяржаў-членаў і выкарыстоўваць агульнадаступныя інфармацыйныя рэсурсы.
Запыты, прадугледжаныя гэтым артыкулам, накіроўваюцца ў пісьмовай форме на рускай мове і падлягаюць разгляду ў адпаведнасці з заканадаўствам дзяржавы-члена, у якую накіраваны запыт.
Артыкул 11
Інфармацыйнае забеспячэнне
Для рэалізацыі гэтага Пагаднення кампетэнтныя органы вызначаюць упаўнаважаныя арганізацыі, якія ажыццяўляюць абмен інфармацыяй па пытаннях прызнання дакументаў аб вучоных званнях.
Упаўнаважаныя арганізацыі забяспечваюць размяшчэнне на рускай мове на сваіх афіцыйных сайтах у інфармацыйна-тэлекамунікацыйнай сетцы «Інтэрнэт»:
нарматыўных прававых актаў, што рэгулююць пытанні прысваення вучоных званняў, а таксама звестак аб унясенні ў іх змяненняў; 
пераліку і ўзораў дакументаў аб вучоных званнях;
звестак аб устаноўленых у адпаведнасці з заканадаўствам дзяржаў-членаў сістэмах навуковай атэстацыі, у тым ліку аб нацыянальных наменклатурах навуковых спецыяльнасцей, спецыяльнасцей навуковых работнікаў, класіфікатарах навуковых напрамкаў і змесце навуковых спецыяльнасцей (пры наяўнасці);
прынятых рашэнняў аб пазбаўленні вучоных ступеняў і вучоных званняў і прызнанні адпаведных дакументаў неправадзейнымі.
Артыкул 12 
Экспертныя кансультацыі
Пытанні, звязаныя з рэалізацыяй гэтага Пагаднення, а таксама з унясеннем у яго змяненняў, разглядаюцца ў рамках кансультацый экспертаў кампетэнтных органаў пры ўдзеле Еўразійскай эканамічнай камісіі.
Артыкул 13 
Вырашэнне спрэчак
Спрэчкі, звязаныя з тлумачэннем і (або) прымяненнем гэтага Пагаднення, вырашаюцца ў парадку, вызначаным Дагаворам аб Еўразійскім эканамічным саюзе ад 29 мая 2014 года.
Артыкул 14 
Унясенне змяненняў
Па ўзаемнай згодзе дзяржаў-членаў у гэта Пагадненне могуць быць унесены змяненні, якія афармляюцца асобнымі пратаколамі і з’яўляюцца неад’емнай часткай гэтага Пагаднення.
Артыкул 15 
Заключныя палажэнні
Гэта Пагадненне з’яўляецца міжнародным дагаворам, заключаным у рамках Еўразійскага эканамічнага саюза, і ўваходзіць у права Еўразійскага эканамічнага саюза.
Гэта Пагадненне ўступае ў сілу з даты атрымання дэпазітарыем па дыпламатычных каналах апошняга пісьмовага паведамлення аб выкананні дзяржавамі-членамі ўнутрыдзяржаўных працэдур, неабходных для яго ўступлення ў сілу.

Аформлена ў горадзе Чалпон-Аце «7» жніўня 2026 года ў адным арыгінальным экзэмпляры на рускай мове.
Арыгінальны экзэмпляр гэтага Пагаднення захоўваецца ў Еўразійскай эканамічнай камісіі, якая, з’яўляючыся дэпазітарыем гэтага Пагаднення, накіруе кожнай дзяржаве-члену яго завераную копію.

